钦定古今图书集成/明伦汇编/官常典/第749卷 > 周士朴〈子业熙〉
## 钦定古今图书集成/明伦汇编/官常典/第749卷 > 周士朴〈子业熙〉

按《明外史》本传：“士朴，字丹其，商丘人。万历四十一年
进士。除曲沃知县。泰昌元年，征授礼科给事中，累迁
工科都给事中。中官王添爵选净身男子，索贿激变，
守陵刘尚忠鼓陵军挟赏刘朝等假赍送军器名，出
行山海外，势汹汹。织造李实讦、周起元群珰索冬衣，
辱尚书锺羽正，士朴皆疏争。居垣中数年，数与中官”
相搘拄，深为魏忠贤所恶。会当擢京卿，忠贤持不下，
士朴遂谢病归。崇祯元年起太常少卿，历户部左、右
侍郎，拜工部尚书。帝命中官张彝宪监户、工二部出
纳，士朴耻与共事，数相龃龉。彝宪讦于帝，士朴疏对
词直。帝无以难，以和衷慰勉，而心甚衔之。未几，驸马
都尉齐赞元以遂平长公主茔价，士朴不引瑞安大
长公主例，而寿宁大长公主薨，则引瑞安例，上疏丑
诋之，帝遂削其籍。十五年，廷臣交荐，不召。其年八月，
李自成陷商丘，与妻曹氏、妾张氏、子举人业熙、子妇
沈氏，同日缢死。